b'\n_START_ARTICLE_\nMakrina Mlaj\xc5\xa1a\n_START_SECTION_\n\xc5\xbdivljenje\n_START_PARAGRAPH_\nMakrina je bila rojena o\xc4\x8detu iz Ponta, svetem Baziliju starej\xc5\xa1em in materi iz Kapadokije, Sveti Makrini starej\xc5\xa1i, kot prvi otrok leta 324. Leta 340 se je ponesre\xc4\x8dil njen 25-letni zaro\xc4\x8denec, zato se je Makrina odlo\xc4\x8dila za asketsko \xc5\xbeivljenje. \xc4\x8ceprav je s tem svojim korakom sprva nasprotovala dru\xc5\xbeini, je kasneje ravno to postalo velikega pomena za usmeritev cele dru\xc5\xbeine. Makrinine sestre in bratje so bili dele\xc5\xbeni kr\xc5\xa1\xc4\x8danske vzgoje, Gregor, Naukratij in Bazilij pa tudi dobre svetne izobrazbe. Po nekaterih virih lahko celo sklepamo, da je Makrina sama poznala misli stoikov in epikurejcev. Izrazito cerkvene vzgoje je bil dele\xc5\xbeen le brat Peter._NEWLINE_\xc5\xbdivela je v provinci Helepont na Anisi, naselju in dru\xc5\xbeinskem posestvu, blizu \xc5\xa1kofijskega mesta Ibore. Danes na istem mestu tur\xc5\xa1ka vas Sonusa ali Ulkoy, blizu sti\xc4\x8di\xc5\xa1\xc4\x8da rek Yesil Irmak (stari Iris) in Kelkit Cayi (stari Likos). Blizu Ibore naj bi bila kapela, od bivali\xc5\xa1\xc4\x8da oddaljena 8 stadijev - (1478 metrov). V njej naj bi le\xc5\xbealo 10 mu\xc4\x8dencev iz Sebaste, dru\xc5\xbeinska grobnica Bazilija starej\xc5\xa1ega, njegove \xc5\xbeene Emilije in h\xc4\x8dere Makrine._NEWLINE_S svojim zgledom je pridobila mater in brate za asketski na\xc4\x8din \xc5\xbeivljenja. Ker v 4. stoletju samostani v pravem pomenu besede \xc5\xa1e niso obstajali, so bile nosilke asketskega \xc5\xbeivljenja dru\xc5\xbeine same, doma\xc4\x8de hi\xc5\xa1e so spreminjali v samostane. Do tak\xc5\xa1ne spremembe je v Makrinini dru\xc5\xbeini pri\xc5\xa1lo leta 357. Po smrti o\xc4\x8deta in vrnitvi Bazilija mlaj\xc5\xa1ega iz Aten 355 in njegova dokon\xc4\x8dna odlo\xc4\x8ditev za meni\xc5\xa1ko \xc5\xbeivljenje, materina priklju\xc4\x8ditev Makrininim devicam, Neukratijev in Petrov \xc5\xbeivljenjski slog, so vso dru\xc5\xbeino spremenili v nekak\xc5\xa1no\xc2\xa0\xc2\xbbmeni\xc5\xa1ko nasledbino\xc2\xab. Njeno \xc5\xbeivljenje, kot \xc5\xbeivljenje celotne dru\xc5\xbeine je bilo podrejeno molitvi, ki je trajala dan in no\xc4\x8d, opravljanje dela svobodnih in su\xc5\xbenjev - tkanje platna, peka kruha, obdelovanje zemlje, dobrodelnost,..._NEWLINE_Makrina je v svojem delu skrbela za sirote. \xc4\x8ceprav je bila predstojnica \xc5\xbeenskega asketskega ob\xc4\x8destva, po vsej verjetnosti ni bila diakonisa, saj so ta mesta po takratnih zahtevah zapolnjevale \xc5\xbeenske vdove, ki so dopolnile 60 let, Makrina pa je umrla \xc5\xbee pri 53 letih. Glede njene smrti obstaja mnogo teorij, po najbolj verjetnih razlagah spisov svetega Gregorja naj bi umrla 19. julija 380.'